Vlag van Abchasië

Die vlag van Abchasië is op 23 Julie 1992 in gebruik geneem. Die vlag vertoon sewe afwisselende bane in groen en wit met ’n rooi skildhoek waarop ’n oop wit hand met sewe vyfpuntige sterre in ’n halfmaanvorm daarbo vertoon word.

Simboliek 
Die ontwerp van die rooi skildhoek is gebaseer op die banier van die middeleeuse Koninkryk Abchasië. Die oop regterhand beteken “Dag aan vriende! Stop aan vyande!” Die sewe sterre is sedert die ontwerp van die vlag geherinterpreteer as om die sewe historiese streke van die land voor te stel, nl. Sadzen, Bzyp, Gumaa, Abzhywa, Samurzaqan, Dal-Tsabal en Pskhuy-Aibga.

Die syfer sewe is ’n heilige syfer vir die Abchasse en die groen en wit bane verteenwoordig die verdraagsaamheid wat toelaat dat Christenskap en Islam saam kan bestaan.

Geskiedenis 
Abchasië word deur die gedeeltelik erkende Republiek van Abchasië bestuur en funksioneer as ’n de facto onafhanklike Abchassiese staat.  Georgië, die Verenigde Nasies en die meerderheid van die wêreld se regerings beskou Abchasië as deel van Georgië met die wetlike de jure regering van die Outonome Republiek van Abchasië wat in ballingskap bestaan.

Die vlag is in 1991 deur V. Gamgia geskep. Dit is amptelik op 23 Julie 1992 aanvaar.

Ander vlae

Historiese vlae

Sosialistiese Sowjet Republiek van Abchasië 
Die vlag van die SSR Abchasië is in 1925 aanvaar toe die grondwet van die SSR Abchasië bekragtig is. Dit is tot 1931 gebruik toe die SSR Abchasië na die Abchassiese ASSR omskep is, waarvoor ’n ander vlag gebruik is.

Abchassiese Outonome Sowjet Sosialistiese Republiek 
Die vlag wat van 1931 tot 1978 gebruik is, was identies aan dié van die Georgiese SSR en in 1978 is die naam van die Abchassiese ASSR in Abchassies en in Abchassiese skrif op die vlag aangebring. Hierdie  nuwe vlag van die Abchassiese ASSR is in 1978 in gebruik geneem en is tot 1991, met die val van die Sowjetunie, gebruik.

Voorgestelde vlag 
’n Vlag en embleem is deur die Georgiese Heraldiese Staatsraad voorgestel vir die Regering van die Outonome Republiek van Abchasië waarin die vlag van Georgië met die groen-en-wit-bane van die vlag van Abchasië gekombineer word.

Verwysings

Eksterne skakels 
 
  Abchasië by Flags of the World.

Abchasië
Georgië
Abchasië